Vejdirektoratet har testet nye skilte, der skal fordele trafikken bedre – blandt andet på en strækning i Aalborg. Skiltene skal få bilisterne til at ændre deres vaner og køre på andre tidspunkter, end de plejer. På den måde skal de få oplevelsen af en kortere og mere behagelig køretur. - Jeg oplever, at der generelt er mindre kø på min rute om morgenen, siger en testbilist, som dagligt kører på strækningen i Aalborg. Og det er netop den oplevelse Vejdirektoratet ønsker, at bilisterne skal have med det nye initiativ. - Det er positivt at se, at vi med specifikke skilte kan få nogle bilister til at køre på tidspunkter med færre biler, så de får en bedre køretur. Og så overrasker det os, at selvom rejsetiden ikke har ændret sig markant, så oplever over halvdelen af testbilisterne, at de kommer hurtigere frem, hvis de dagligt forholder sig aktivt til, om der er kø, siger Niels Tørsløv, trafikdirektør i Vejdirektoratet.

Opsummering:
Et nyt pilotprojekt fra Vejdirektoratet skal få bilister til at ændre på deres vaner, og dermed få en bedre køretur. Nye skilte skal nemlig guide bilisterne uden om køer og tæt trafik.